16 Baebele e bolela gore mosadi mongwe yo o neng a godileng e bong Ana, o ne a tswelela go baka Jehofa ka boikanyegi go fitlha mo botsofeng jwa gagwe. E ne e le motlholagadi wa dingwaga di le 84 fa Jesu a tsholwa. Go bonala a ile a se ka a tshela nako e telele gore a ka nna molatedi wa ga Jesu, gore a tlodiwe ka moya o o boitshepo kgotsa gore a rere dikgang tse di molemo tsa Bogosi. Le fa go ntse jalo, Ana o ne a itumelela go dira se a ka se kgonang. ‘O ne a se ke a tlhokega mo tempeleng le ka motlha, a dira tirelo e e boitshepo bosigo le motshegare.’ (Luke 2:36, 37) Fa moperesiti a ntsha maswalo mo tempeleng moso mongwe le mongwe le maitseboa mangwe le mangwe, Ana o ne a na le boidiidi jo bo neng bo kokoane mo lelwapeng jo bo neng bo rapela ka tidimalo gongwe ka lobaka lwa halofo ya ura. Fa a sena go bona losea Jesu, o ne a “bua ka ngwana yono mo go botlhe ba ba letetseng kgololo ya Jerusalema.”—Luke 2:38.